คปภ.จี้จ่ายสมัครใจ3แสนบาท
ระบุยุติธรรมลดข้อโต้แย้งเอกชนขอเวลาคำนวณเบี้ย
10 ส.ค. 2554

ระบุยุติธรรมลดข้อโต้แย้งเอกชนขอเวลาคำนวณเบี้ย
คปภ. บี้ประกันภัยจ่ายสินไหมประกันภัยรถยนต์ภาคสมัครใจกรณีตายขั้นต่ำ 3 แสนบาท จากปัจจุบันปล่อยให้พิจารณาเอง
นางจันทรา บูรณฤกษ์ เลขาธิการสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ภาคธุรกิจเห็นด้วยกับการกำหนดกรอบมาตรฐานการชดใช้ค่าสินไหมทดแทนขั้นต่ำตามประกันภัยรถยนต์ภาคสมัครใจ กรณีผู้เสียชีวิตหรือทุพพลภาพไม่มีผู้ต้องอุปการะเลี้ยงดูตามกฎหมาย ให้บริษัทชดใช้ไม่น้อยกว่า 1 แสนบาทต่อคน 
กรณีผู้เสียชีวิตหรือทุพพลภาพ มีผู้ต้องอุปการะเลี้ยงดูตามกฎหมาย ให้บริษัทชดใช้ไม่น้อยกว่า 3 แสนบาทต่อคน 
“เมื่อรวมกับการประกันภัยรถตาม พ.ร.บ.คุ้มครองผู้ประสบภัยจากรถฯ ประชาชนที่เสียชีวิตหรือทุพพลภาพถาวร จะได้รับการชดใช้ค่าสินไหมทดแทนไม่น้อยกว่า 5 แสนบาทต่อคน” นางจันทรา กล่าว 
นางจันทรา กล่าวว่า ประโยชน์ที่ประชาชนจะได้รับ คือ การชดใช้ค่าสินไหมทดแทนแก่ผู้เสียหายสะท้อนความเป็นจริงและมีความยุติธรรมมากขึ้น สอดคล้องกับสภาวการณ์ทางเศรษฐกิจและสังคมในปัจจุบันและเป็นมาตรฐานเดียวกันทั่วประเทศ สามารถลดข้อโต้แย้งระหว่างบริษัทประกันภัย ผู้เอาประกันภัย และผู้เสียหาย รวมถึงเป็นหลักเกณฑ์ที่จะช่วยในการพิจารณาไกล่เกลี่ยประนีประนอมข้อพิพาทระหว่างกัน 
ทั้งนี้ ปัจจุบันยังไม่มีการกำหนดค่าสินไหมทดแทนขั้นต่ำสำหรับประกันภัยรถยนต์ภาคสมัครใจ โดยแต่ละบริษัทประกันภัยจะพิจารณาเองซึ่งไม่เท่ากัน มีเพียงประกันภัย พ.ร.บ.เท่านั้นที่กำหนดค่าสินไหมขั้นต่ำที่ 2 แสนบาท
นายอรัญ ศรีว่องไทย กรรมการ บริหารและรองกรรมการผู้จัดการอาวุโส บริษัท มิตรแท้ประกันภัย เปิดเผยว่า ในฐานะบริษัทประกันภัยเห็นด้วยกับแนวคิดของ คปภ. แต่ประเด็นที่จะต้องพิจารณา คือความเหมาะสมของตัวเลขว่าเพียงพอกับเบี้ยประกันภัยรับหรือไม่ หากไม่พอ จะทำให้บริษัทเจ๊งได้ ซึ่งจะส่งผลกระทบต่อบริษัทประกันภัยทั้งระบบ
นอกจากนี้ สิ่งที่ต้องพิจารณาคือ ปัจจัยที่จะนำมาใช้กำหนดฐานานุรูปของคนไทย ซึ่งปัจจุบันทางศาลก็ยังไม่มีกำหนดชัดเจนออกมาว่ามีอะไรบ้าง 
“ปัจจุบันทางสมาคมประกันวินาศภัยยังไม่มีการเรียกสมาชิกเพื่อประชุมเรื่องนี้ เพราะเพิ่งจะมีการเลือกตั้งคณะกรรมการชุดใหม่เสร็จสิ้น และยังไม่มีการสรุปตัวเลขที่ชัดเจนออกมา” นายอรัญ กล่าว
นายอรัญ กล่าวว่า ปัจจุบันทางบริษัทประกันภัยมีการจ่ายค่ารักษา และการเสียชีวิตตามประกันภัยรถยนต์ภาคสมัครใจ 1 แสนบาทเพิ่มเติมจากประกันภัย พ.ร.บ. โดยเป็นการคำนวณจากพิกัดอัตราเบี้ยประกันภัยรถยนต์ภาคสมัครใจปี 2542